ประชาชนต่างพึงพอใจ ศบค. เห็นชอบผ่อนปรนมาตรการโรคโควิด-19 จัดประเพณีเล่นน้ำสงกรานต์ได้
หลังจากที่ประชุมศูนย์บริหารสถานการณ์แพร่ระบาดของโรคติดเชื้อไวรัสโคโรนา 2019 (ศบค.) มีติเห็นชอบผ่อนปรนมาตรการโรคโควิด-19 ในช่วงเทศกาลสงกรานต์ ให้สามารถจัดงานประเพณีเล่นน้ำสงกรานต์ได้อีกครั้ง แต่ให้เป็นลักษณะประเพณีดั้งเดิม เช่น สรงน้ำพระ การรดน้ำดำหัว  การแสดงวัฒนธรรม การแสดงดนตรี รวมทั้งให้ประชาชนสามารถเดินทางกลับภูมิลำเนาได้อย่างเต็มที่ หลังจากในช่วง 2 ปีที่ผ่านมา ศบค. มีมาตรการโควิด-19 งดให้มีการจัดกิจกรรมในช่วงเทศกาลสงกรานต์ นายวชิรวิทย์ จีนเกิด ประชาชนผู้ประกอบอาชีพนักดนตรี กล่าวว่า รู้สึกดีใจที่ ศบค. ผ่อนปรนมาตรการโควิด-19 ในช่วงสงกรานต์ เพราะกลุ่มนักดนตรีจะได้กลับมามีงานและมีรายได้อีกครั้ง รวมทั้งได้กลับภูมิลำเนาเพื่อรดน้ำดำหัวผู้ใหญ่ด้านนางสาวแคทลียา อเนกจินต์ ผู้ประกอบการร้านค้าเนื้อหมูปลีก กล่าวว่า รู้สึกเห็นด้วย  เพราะเป็นการกระตุ้นเศรษฐกิจ ให้ประชาชนได้สามารถออกไปทำกิจกรรมในช่วงสงกรานต์ แต่ยังคงต้องการสวมใส่หน้ากากอนามัยและปฏิบัติตามมาตรการป้องกันตัวเองอย่างเคร่งครัดสำหรับพื้นที่สาธารณะที่ไม่มีการควบคุม เช่น ท้องถนน ยังคงงดให้มีการเล่นน้ำ หรือประแป้ง เพื่อควบคุมการแพร่ระบาดของโรคโควิด-19 และสำหรับผู้ที่เดินทางออกต่างจังหวัด ให้สังเกตอาการตนเอง 7 วัน และตรวจ ATK หากเริ่มมีอาการ